钦定古今图书集成/理学汇编/文学典/第008卷 > 王楙野客丛谈 > 《读史记之文知汉书为疏卤》
## 钦定古今图书集成/理学汇编/文学典/第008卷 > 王楙野客丛谈 > 《读史记之文知汉书为疏卤》

《汉书》载扬雄《解嘲》曰：“司马长卿窃訾于卓氏，东方朔
割名于细君。”师古注谓以肉归遗细君，是割损其名。
而《文选》载此文则曰：“东方朔割炙于细君。”良注谓方
朔拔剑割肉以归，炙亦肉也。二说虽不同，皆通于理。
《汉书》又曰：“欲谈者宛舌而固声。”师古注谓“宛，屈也。固，
闭也。”而《文选》则曰：“欲谈者卷舌而同声。”翰注则又曰：
“同声为候，众言举而相效也。”而《方言》所载则曰“含声
而冤舌。”《汉书。张耳传》：“外黄富人女甚美，庸奴其夫。”而
《史记》谓“外黄女甚美，嫁庸奴，亡其夫，嫁张耳。”二义不
同。《汉书。李广传》载程不识语曰：“李将军极简易，然虏
卒犯之无以禁，而其士亦佚，乐为之死。我军虽烦扰，
虏亦不得犯我。”而《史记》所载则曰：“李广军极简易云
云，而其士卒亦佚乐，咸乐为之死，而我军云云。”以李
军对吾军而言士卒佚乐，故咸乐为之死。读《史记》之
文，知《汉书》为疏卤也。